Bjó í 20 kílómetra fjarlægð frá sýrlensku landamærunum „ Ég mun búa að þessari reynslu alla ævi “ Klukkan tvö um nótt þann 19. janúar var Pálmi Þormóðsson að reyna að festa svefn . Það gekk frekar brösuglega . Hann var nýlentur og var staddur í Irbid í Jórdaníu , í kolniðamyrkri og frosti og í um 20 kílómetra fjarlægð frá sýrlensku landamærunum . „ Húsin í Jórdaníu halda ekki hita . Þetta virkar vel á sumrin þegar það er mjög heitt en ekki svo vel á veturna þar sem hitastigið fer oft niður fyrir frostmark , “ segir Pálmi . „ Þegar ég var að fara að sofa fór ég bara í öll fötin ! Ég var svo vakinn kl. 5 með bænakalli . Ég get alveg viðurkennt að á því augnabliki fann ég fyrir heimþrá . Svo bara hvarf hún . “ Langaði í skiptinám á sterum Pálmi er nemi í tölvunarfræði með viðskiptafræði sem aukagrein . Pálmi var búinn að fá að vita að bæði höfuðborg Jórdaníu Amman , og Irbid , sem var borgin sem hann dvaldi í meðan á náminu stóð , voru öruggir staðir og ástandið ekkert í líkingu við það sem ríkir í Sýrlandi , eða Ísrael og Palestínu sem einnig eru stutt frá . Við fornu borgina Petra sem er í Jórdaníu . Bæjarstjóri með byssu Í Irbid búa um tvær milljónir manns . „ Það er allt við hana framandi . Stór hluti hennar er bara tún og bæir sem tengjast saman og það er ekki byggt eftir neinu skipulagi . Einu megin við götuna er kannski nútímalegur veitingastaður en hinum megin fjárhirðar að smala af túni . Moskur eru á hverju horni og maður þarf að venjast bænaköllunum en þau eru hávær og berast úr öllum áttum . “ „ Ég reyndi að kynnast staðnum eins vel og ég gat , sérstaklega fyrst , áður en það varð meira að gera í skólanum . Einn sjálfboðaliðanna hjá skiptinemasamtökunum fór með mig í gönguferð í lítinn bæ í nágrenninu . Þar fengum við leiðsögn bæjarstjórans um fjallshlíðar í kring en hann bar skammbyssu til að geta skotið villihunda . Ég hafði til dæmis ekki hugmynd um að hundar væru ekki gæludýr í Jórdaníu . “ Pálmi og félagar fóru yfir landamærin til Palestínu og Ísraels . „ Það var fróðlegt að heyra fólk frá Ísrael tala um lífið þar . Ég sá mikið af fullvopnuðum hermönnum í Irbid og Amman en þeir voru yfirleitt ekki með magasínin í byssunum , en í Ísrael voru þeir miklu fleiri og mun yngri og með hlaðin vopn . “ Samskipti kynjanna með öðrum hætti En hvað með samskiptareglur í Jórdaníu ? „ Já , þær eru öðruvísi en hérna . Þegar tveir karlar heilsast mega þeir eiginlega kyssast , eða vera mjög innilegir . Ef karlmaður heilsar konu verður hún að eiga frumkvæðið að því hvernig hann hagar sér . Hún getur rétt fram höndina og þá heilsar maður henni með handabandi , ef ekki setja þær hönd á öxl . Það voru allir mjög gestrisnir , mér var oft boðið inn á heimili fólks , boðið í mat og gönguferðir . Það var eitt sem ég tók eftir sem var skrítið og það var þegar strákarnir voru að sussa á stelpurnar í tímum , jafnaldra sína . Þetta er eitthvað sem við myndum seint gera hér ! “ Pálmi var orðinn vanur nýjum samskiptareglum og fannst skrítið að koma aftur til Íslands í maí síðastliðinum en segist hafa lært ótrúlega mikið . Einnig mæli hann með að fara til Amman í skiptinám því það sé frjálslegara samfélag og fjölmennari borg . „ Ég mun búa að þessari reynslu alla ævi og þá sérstaklega að hafa skorað á sjálfan mig , og lifað það af ! “